Wimbledon: Eindstryd vir Kevin Anderson ná langste halfeindKevin Anderson (Foto: Wimbledon, Twitter) Kevin Anderson het die eerste Suid-Afrikaanse man in 97 jaar geword om na Wimbledon se eindstryd deur te dring nadat hy met die Amerikaner John Isner afgereken het. Die agtste gekeurde Anderson (32) het die negende gekeurde Isner 7-6(6), 6-7(5), 6-7(9), 6-4, 26-24 geklop om sy plek in die eindstryd te verseker. Anderson sal óf teen Novak Djokovic óf Rafael Nadal te staan kom. Djokovic en Nadal pak mekaar na verwagting Vrydag om 21:00 Suid-Afrikaanse tyd om die ander plek in die eindstryd. Die twee langerate (Anderson is 2.03 m lank en Isner 2.08 m) se wedstryd was ŉ uitmergelende naelbytstryd wat meer as ses en ŉ half ure lank geduur het. Anderson en Isner het saam altesaam 102 kishoue gemoker. Dit was die langste halfeindstryd vir mans enkelspel in die geskiedenis van Wimbledon. Die vorige rekord was vier uur en 43 minute tussen Djokovic en Juan Martín del Potro in 2013. “Dit was baie moeilik vir ons albei, maar iemand moet wen. John is regtig ‘n oulike ou en ek voel jammer vir hom,” het Anderson in ‘n onderhoud ná die wedstryd gesê. “Dit lyk dalk nie nou of ek opgewonde is nie, maar ek het soveel gemengde gevoelens.” Anderson is die eerste Suid-Afrikaanse man om na die eindstryd deur te dring sedert Brian Norton dit in 1921 gedoen het. Anderson staan nou die kans om groot prysgeld los te slaan. Indien hy tweede kom, gaan hy met £1,125 miljoen (amper R20 miljoen) huis toe. Indien hy die eindstryd wen, kry hy prysgeld van £2,25 miljoen (byna R40 miljoen). Anderson het sy plek in die halfeindstryd verseker nadat hy die eerste gekeurde Roger Federer van Switserland met 2-6, 6-7(5), 7-5, 6-4, 13-11 geklop het. Anderson het die Fransman Gaël Monfils met 7-6, 7-6, 5-7 en 7-6 gewen om sy plek in die kwarteindronde te verseker. Anderson het vroeër met die 25ste gekeurde, Philip Kohlschreiber van Duitsland, die Italianer Andreas Seppi en Norbert Gombos van Slowakye afgereken. Kevin Curren het in 1983 tot die halfeindstryd deurgedring toe hy nog ŉ Suid-Afrikaner was. Curren het in 1985 ook na die finaal deurgedring, maar was in daardie stadium reeds ŉ Amerikaanse burger. Wayne Ferreira het in 1994 tot die Wimbledon-kwarteindstryd deurgedring. Isner se tenniswedstryd in 2010 by Wimbledon teen die Fransman Nicolas Mahut is steeds die langste tenniswedstryd ooit. Die wedstryd het 11 ure 5 minute lank geduur. Albei spelers het verskeie Wimbledon- en tennisrekordsverbeter met meer as 100 kishoue elk. * Angelique Kerber van Duitsland en Serena Williams van die VSA kom Saterdag na verwagting om 15:00 in die vroue enkelspel-finaal teen mekaar te staan. Ander Suid-Afrikaners in aksie by Wimbledon Raven Klaasen (35), van King William’s Town in die Oos-Kaap, en sy dubbelspelmaat Michael Venus (30) van Nieu-Seeland, kom Saterdag teen die Amerikaners Mike Bryan (40) en Jack Sock (25) te staan. Kgothatso Montjane (32), die eerste swart Suid-Afrikaanse vrou wat aan Wimbledon deelgeneem het, is Vrydag uitgeskakel. Sy het aan die enkelspel rolstoeltennistoernooi deelgeneem. Sy het in die halfeindstryd teen Diede de Groot van Nederland vasgeval.